VENDIM

Nr. 119, datë 27.6.2024

AUTORIZIM I NDIHMËS SHTETËRORE 

 “MBËSHTETJE FINANCIARE PËR BIZNESE ME FOKUS RIPËRDORIMIN”

Komisioni i Ndihmës Shtetërore, me pjesëmarrjen e:

	z. Blendi Gonxhja
	kryetar;

	znj. Mimoza Dhëmbi
	anëtare;

	znj. Brikena Qela
	anëtare;

	znj. Keida Qirko
	anëtare;

	z. Ahmet Mançellari
	anëtar,


në mbledhjen e tij të radhës të datës 27.6.2024, në Ministrinë e Ekonomisë, Kulturës dhe Inovacionit në bazë të ligjit nr. 9374, datë 21.4.2005, “Për ndihmën shtetërore”, i ndryshuar, vendimit të Këshillit të Ministrave nr. 817, datë 28.12.2005, “Për miratimin e rregullores ‘Për procedurat dhe formën e njoftimit’” shqyrtoi njoftimin e Bashkisë Tiranë lidhur me planin e dhënies së ndihmës shtetërore për bizneset me fokus ripërdorimin.
I. Procedura

1. Bashkia Tiranë, me shkresën nr. 21723, datë 4.6.2024, në bazë të nenit 20, të ligjit nr. 9374, datë 21.4.2005, “Për ndihmën shtetërore”, të ndryshuar, njoftoi në Komisionin e Ndihmës Shtetërore planin e ndihmës shtetërore të sipërpërmendur, në bazë të vendimit të Këshillit Bashkiak Tiranë nr. 36, datë 28.3.2024, “Për disa shtesa dhe ndryshime në vendimin nr. 125, datë 22.12.2023 dhe detajimin e buxhetit të Bashkisë Tiranë për vitin 2024” në programin “Menaxhimi i mbetjeve”.
II. Përshkrimi i masës 

2. Objektivi: Plani i ndihmës ka si objektiv mbështetjen financiare për biznese me fokus ripërdorimin me një qasje të integruar dhe gjithëpërfshirëse për të adresuar sfidat urgjente që lidhen me mbrojtjen e mjedisit dhe praktikat e konsumit të qëndrueshëm. Objektivat specifikë të skemës së ndihmës, janë:
- të ofrojë mbështetje për biznese të ndryshme që kryejnë veprimtari ekonomike në territorin e administruar nga Bashkia Tiranë, si dhe të promovojë adaptimin e praktikave të ripërdorimit të produkteve;

- të sigurojë financimin për fazat e para për sipërmarrësit dhe qëndrueshmërinë e biznesit të tyre;

- rritja e aftësive dhe ndërgjegjësimit të popullatës dhe komuniteteve lokale në lidhje me konceptet e ekonomisë qarkulluese;

- fuqizimi i femrave sipërmarrëse që do të vënë në zbatim metodat e ripërdorimit të produkteve në qytetin e Tiranës; 

- identifikimi dhe pilotim i zgjidhjeve miqësore me mjedisin, me fokus reduktimin e përdorimit të materialeve njëpërdorimshe.

3. Baza ligjore e njoftimit të planit: Plani i ndihmës shtetërore është miratuar me vendim të Këshillit Bashkiak Tiranë nr. nr. 36, datë 28.3.2024, “Për disa shtesa dhe ndryshime në vendimin nr. 125, datë 22.12.2023 dhe detajimin e buxhetit të Bashkisë Tiranë për vitin 2024” në programin “Menaxhimi i mbetjeve”.

4 Kohëzgjatja: Plani i ndihmës do të zbatohet në periudhën 2024–2025.

5. Dhënësi i ndihmës dhe autoriteti përgjegjës për zbatimin e masës është Bashkia e Tiranës. 

6. Përfituesit: përfitues janë bizneset e reja apo ekzistuese me fokus ripërdorimin, që ushtrojnë veprimtarinë ekonomike në territorin e Bashkisë së Tiranës. Ndihma do të jepet pasi Komisioni Vlerësues i Mbështetjes Financiare (KVMF) do të bëjë vlerësimin e aplikimeve me pikë dhe akordimin e granteve për llogari të biznese përfituese. 

7. Shtrirja territoriale: Projekti do të zbatohet në territorin e Bashkisë së Tiranës. 

8. Forma dhe vlera e ndihmës: vlera e ndihmës shtetërore për vitin 2024 është 20.000.000 (njëzet milionë lekë) lekë në formën e grantit të drejtpërdrejtë nga fondet e miratuara për Bashkinë e Tiranës. Çdo përfitues do të mbështetet deri në shumën 2.000.000 lekë (dy milionë) lekë.

III. Vlerësimi i ekzistencës së ndihmës shtetërore 

9. Komisioni i Ndihmës Shtetërore vlerëson nëse plani i ndihmës shtetërore për bizneset me fokus ripërdorimin, përbën ndihmë shtetërore në kuptim të paragrafi 1, të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, pra, nëse plani ofron një avantazh ekonomik për ndërmarrje, të cilat kanë një ndikim të mundshëm në konkurrencë dhe tregtinë midis shteteve anëtare, që nuk do të ishte përfituar në kushte normale të tregut. 
10. Neni 4, pika 1, e ligjit nr. 9374, datë 21.4.2005, “Për ndihmën shtetërore”, i ndryshuar, përcakton se:

 “Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara, për aq sa mund të ketë ndikim në plotësimin e detyrimeve të ndërmarra nga Republika e Shqipërisë në marrëveshjet ndërkombëtare që përmbajnë dispozita të ndihmës shtetërore.”.
11. Gjithashtu neni 71 “Konkurrenca dhe dispozita të tjera ekonomike”, i Marrëveshjes së Stabilizim-Asociimit ndërmjet Komuniteteve Evropiane e Shteteve të tyre Anëtare dhe Republikës së Shqipërisë,
 përcakton se:

“Praktikat në kundërshtim me këtë nen vlerësohen në bazë të kritereve që lindin nga zbatimi i rregullave të konkurrencës të aplikueshme në Komunitet, sidomos në nenet 81, 82, 86 dhe 87 të Traktatit themelues të Komunitetit Evropian dhe instrumenteve interpretuese që përdoren nga institucionet e Komunitetit.”.
12. Ligji i ndihmës shtetërore zbatohet vetëm për masat që plotësojnë të gjitha kriteret e përmendura në nenin 4, pika 1, konkretisht: a) burime shtetërore; b) avantazhi ekonomik; c) përzgjedhja; dhe d) efekti në konkurrencë dhe treg.

13. Plani i njoftuar nga Bashkia e Tiranës, do të financohet nga burime shtetërore, respektivisht buxheti i Bashkisë Tiranë. Plani i ndihmës jep një avantazh për përfituesit në formën e mbështetjes financiare me grante. Në këto kushte, plani i ndihmës i jep një avantazh për ata përfitues, të cilët nuk do të mund ta kishin përfituar mbështetjen me grante në kushte normale të tregut. Avantazhi i dhënë është përzgjedhës, sepse do të akordohet vetëm për ndërmarrjet e përzgjedhura sipas paragrafit 6. Plani i njoftuar i ndihmës ka potencial për të ndikuar në konkurrencë dhe në tregti, duke përmirësuar pozicionin konkurrues të përfituesve të skemës. 
Në këto kushte, Komisioni vlerëson se plani i njoftuar është ndihmë shtetërore, e cila është e ndaluar, përveç rasteve të parashikuara ndryshe në ligjin nr. 9374/2005, “Për ndihmën shtetërore”, i ndryshuar. 
IV. Vlerësimi i përputhshmërisë së skemës 
14. Komisioni i Ndihmës Shtetërore vlerëson skemën e njoftuar në përputhje me nenin 8, të ligjit nr. 9374/2005, “Për ndihmën shtetërore”, i ndryshuar, i cili parashikon: 
 “Ndihma “De-minimis” është e lejueshme nëse, pavarësisht nga forma ose qëllimi për të cilin i jepet një ndërmarrjeje, nuk kalon vlerën maksimale për një aktivitet të caktuar, për një periudhë financiare prej tre vjetësh.”.
Mbështetur në kreun II, të vendimit të Këshillit të Ministrave nr. 605, datë 31.8.2016, “Për përcaktimin e vlerës maksimale, të kushteve dhe të procedurës për dhënien e ndihmës ‘De-minimis’”, vlera maksimale e lejuar e ndihmës, si dhe kushtet për autorizimin e ndihmës përcaktohet si vijon:

1. Ndihma lejohet nëse përmbushen, njëherësh, të gjitha kushtet e mëposhtme:

a) vlera totale e ndihmës dhënë një ndërmarrjeje të vetme nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh, e llogaritur në përputhje me kushtet dhe parimet e parashtruara në kreun 3 të këtij vendimi.

b) ndihma është transparente, nëse ekuivalenti bruto i grantit (EBG) mund të llogaritet me saktësi para dhënies së ndihmës, pa pasur nevojë të kryhet një vlerësim risku për konkurrencën, në përputhje me kërkesat dhe parimet e parashtruara në kreun 4 të këtij vendimi.
Në kreun III “Llogaritja e ekuivalentit bruto të grantit”, të VKM-së nr. 605, datë 31.8.2016, përcaktohet se: “1. Granti dhe subvencioni në të holla janë ndihmë transparente”.
Sa më sipër, bazuar në ligjin nr. 9374, datë 21.4.2005, “Për ndihmën shtetërore”, i ndryshuar, dhe VKM-së nr. 605/2016, ndihma “De-minimis” lejohet, nëse përmbushen kushtet e mëposhtme:

a) vlera totale e ndihmës dhënë një ndërmarrjeje nuk i kalon 14.000.000 (katërmbëdhjetë milionë) lekë, për një periudhë financiare prej tre vjetësh. Ky kusht plotësohet duke qenë se ndihma shtetërore për një ndërmarrje është në vlerën deri në 2.000.000 (dy milionë) lekë; 
b) ndihma duhet të jepet për një periudhë financiare prej tre vjetësh. Kohëzgjatja e skemës, e cila është marrë në shqyrtim është më pak se tre vjet, duke plotësuar këtë kusht ligjor;
c) ndihma është transparente. Në rastin konkret, ndihma jepet në formën e grantit.

Sa më lart, Komisioni vlerëson se plani i ndihmës shtetërore është i lejueshëm në përputhje me nenin 8, të ligjit nr. 9374, datë 21.4.2005, “Për ndihmën shtetërore”, të ndryshuar.

PËR KËTO ARSYE,
Komisioni i Ndihmës Shtetërore, në bazë të neneve 4, 8, 22 dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar, 
VENDOSI:

1. Të autorizojë skemën e ndihmës shtetërore në formën e mbështetjes financiare për bizneset me fokus ripërdorimin, të miratuar me vendimin e Këshillit Bashkiak Tiranë nr. 36, datë 28.3.2024, “Për disa shtesa dhe ndryshime në vendimin nr. 125, datë 22.12.2023 dhe detajimin e buxhetit të Bashkisë Tiranë për vitin 2024”, në programin “Menaxhimi i mbetjeve”.

2. Çdo përfitues ndihme duhet të nënshkruaj deklaratën e ndihmës “De-minimis” dhe të dorëzoj një kopje të deklaratës pranë Bashkisë Tiranë.

3. Bashkia e Tiranës, brenda datës 31 mars të çdo viti, të paraqesë raport për impaktin e ndihmës shtetërore gjatë vitit paraardhës financiar. Raportet e zbatimit duhet të përmbajnë informacion të detajuar mbi shpenzimet e bëra dhe produktet e arritura.

4. Të gjitha të dhënat për zbatimin e skemës të ruhen deri në dhjetë vjet, pasi ndihma e fundit individuale të jetë dhënë në kuadër të kësaj skeme.

5. Ky vendim të botohet në Fletoren Zyrtare. 

KOMISIONI I NDIHMËS SHTETËRORE

Kryetar: Blendi Gonxhja

Anëtarë: Mimoza Dhëmbi, Brikena Qela, Keida Qirko, Ahmet Mançellari

� Ligji nr. 9590, datë 27.7.2006, “Për ratifikimin e ‘Marrëveshjes së stabilizim-asociimit ndërmjet Republikës së Shqipërisë dhe komuniteteve evropiane e shteteve të tyre anëtare’”.

